b"\n_START_ARTICLE_\nSegre\n_START_SECTION_\nNaixen\xc3\xa7a i primer tram entre muntanyes\n_START_PARAGRAPH_\nEl Segre es forma a l'extrem sud-est del terme comunal de Llo, als Clots de Segre, en un circ format, de nord-est a nord-oest, passant pel sud, pel Camp de Perones, el Pic de Finestrelles (2.826,9), el Coll de Finestrelles (2.604,9), el Pic del Segre, o Puigmal de Segre (2.843,2 m alt), el Pic Petit de Segre, o Puigmal Petit de Segre (2.808,8), el Puigmal de Llo (2.762,4), el Puig de Coma Dol\xc3\xa7a (2.579,6) i la Tossa d'Er (2.342,8). A l'interior d'aquest circ neix el riu a la Font de Segre (a 2.404), i els seus afluents de cap\xc3\xa7alera: el Rec de Caires Forcs, el de la Solanera, el dels Collets, el de Coma Dol\xc3\xa7a i el de la Mata Fosca. Abans del Mas Patir\xc3\xa0s i de les Gorges del Segre rep encara els recs del Coll de l'Escala, de Font Tarlit, del Montareu i de la Callella. En aquest tram es produeix ja el primer aprofitament hidr\xc3\xa0ulic del riu: quan encara \xc3\xa9s a 1.715,4 metres d'altitud, se'n deriva per la dreta el Rec d'Esplugues que, mantenint sempre una al\xc3\xa7ada semblant, arriba al nord-est del poble de Llo, a 1.687 m alt._NEWLINE_Un cop superades les Gorges del Segre, el riu passa sota del Lladrer, on hi havia el Castell Vell de Llo, i encara hi ha les ru\xc3\xafnes de Sant Feliu de Castellvell i tot seguit arriba al sud del poble de Llo, on abandona definitivament la muntanya i entra en la plana de la Cerdanya."